Nordjyderne frygter ikke længere en fyreseddel fra chefen, og hvis den skulle komme, så er optimismen på toppunktet for at få et nyt job. Det skriver P4 Nordjylland.

Faktisk er Nordjyderne så optimistiske, at de nu skrotter de lønforsikringer, som de tegnede i hobetal sidste år. - Vi kan se, at efterspørgslen efter lønforsikring er faldende, og det hænger formentlig sammen med, at beskæftigelsessituationen er blevet bedre end den var i 2009, lyder det fra Leif Simonsen, der er pressechef i Spar Nord Bank, til P4 Nordjylland. Nordjyske Bank oplevede sidste år, at antallet af lønforsikringer blev fordoblet, men i år er interessen aftaget, og hos Spar Nord har de ligefrem kunder, der opsiger deres forsikringer.